Northug diskvalifitseeriti - Murdmaa - Talisport - Postimees Sport: Värsked spordiuudised Eestist ja välismaalt
Northug diskvalifitseeriti
Petter Northug tänasel võistlusel.
FOTO: VEGARD WIVESTAD GRØTT/imago/Bildbyran/Scanpix
Sel nädalavahetusel peaks selguma Norra murdmaakoondis, mis võistleb novembri lõpus Lillehammeris toimuval MK-sarja etapil. Petter Northugil distantsisõiduks koondisesse asja pole, sest täna toimunud katsevõistlusel mees diskvalifitseeriti.
Mis Northugiga juhtus? Kuigi distantsiks oli täna eraldistardiga 15 kilomeetrit klassikatehnikas, kasutas kahekordne olümpiavõitja ja 13-kordne maailmameister juba võistluse avameetritel ilmselgelt uisusammu. Northug tunnistas oma eksimust ja oli kohtunike otsusega nõus.
Suusatuusa ei võetud rajalt maha aga võistluse käigus, vaid tulemus tühistati tagantjärgi. See tähendab, et mõnda aega figureeris tema nimi lõpuprotokollis ja seda masendavalt madalal – Norra meedia väitel 20. kohal.
Esikoha sai katsevõistlusel Didrik Tönseth. Järgnesid Emil Iversen (+12,4), Sjur Röthe (+29,3) ja Martin Johnsrud Sundby (+37,5). Northugi kaotus ületas kahe minuti piiri.
Naiste 10 kilomeetri etapil oli kiireim 18-kuulise dopingukaristuse järel avastardi teinud Therese Johaug.